Papersnake/gushiwen huggingface dataset:
谢朱公美遗瓜酒
金君卿（宋代）

龙蹄甘美蚁头香，远远缄封遣老郎。
便向喦亭逃暑去，恨无人共把觥觞。
金陵览古 东山
朱存（唐代）

镇物高情济世才，欲随猿鹤老岩隈。山花处处红妆面，髣髴如初拥妓来。
陪师厚游百花洲盘礴范文正祠下道羊昙哭谢安
黄庭坚（宋代）

公归未百年，鹳巢荒古屋。
我吟殄瘁诗，悲风韵乔木。
寄卢中甫四首 其一
许景衡（宋代）

霜风猎猎动旌旄，月落天低锦帐高。旋放洮河三尺水，洗磨十万血腥刀。
紫萸香慢 焦山九日同病山、仁先、愔仲
朱祖谋（清代）

避尘尘、重阳杯斝，山灵肯惜吾曹。是悲秋扶病，办腰脚、一登高。

送尽西风鸿阵，又天边霜信，骤薄青袍。剩松寥片石，乞与客题糕。

问块垒、可能酒消。

无聊。且话南朝。风落帽、手持螯。怕黄花冷觑，高城急雨，著意明朝。

眼前插萸人瘦，尽流恨、去来潮。倚樵柯、上皇山路，暮云低尽，玄鹤不许人招。

霜鬓自搔。
菩萨蛮 其一 春
鉴堂（宋代）

落花丛外风惊鹊。鹊惊风外丛花落。乡梦困时长。长时困梦乡。

暮天江口渡。渡口江天暮。林远度栖禽。禽栖度远林。
绝句六十四首
张伯端（宋代）

震龙汞自出离乡，兑虎铅生在坎方。
二物总因儿产母，五行全要入中央。
杏花天 远春弟自都中归，茶话清宵，因填此解
张玉珍（清代）

五年离索情无那。喜重向、尊前团坐。春韶如水休轻过。新句联吟同和。

思往事、兰因絮果。空误了、名缰利锁。谈深银烛红花堕。窗外雨疏风大。
天軿车铭
李尤（两汉）

奚氏本造，后裔饰雍。轮以代步，軿以蔽容。轮軿并合，出入周通。

追仁赴义，惟礼是恭。
次秀野杂诗韵 其四 又五绝卒章戏简及之主簿
朱熹（宋代）

个中有味要君参，螫吻舂喉久不甘。珍重人心亦如此，莫将寒苦换春酣。
【大石调】阳关三叠
未知作者（元代）

渭城朝雨浥轻尘，更洒遍客舍青青，弄柔凝千缕。更洒遍客舍青青，弄柔凝翠色。更洒遍客舍青青，弄柔凝柳色新。休烦恼，劝君更尽一杯酒，人生会少，富贵功名有定分。休烦恼，劝君更尽一杯酒。旧游如梦，只恐怕西出阳关，眼前无故人。休烦恼，劝君更尽一杯酒，只恐怕西出阳关，眼前无故人。
访景山
许伯诩（宋代）

奉陪南极老，来慕北山名。
鉴石浓书墨，流觞款叙情。
问谁挹仙袂，我笑缚尘缨。
知是龙门客，终难卧孔明。
申不害
徐钧（宋代）

相国终身保治平，不同非鞅死刑名。
只缘用志能卑逊，纵曰伤残亦觉轻。
禅人画师像请赞
释如珙（宋代）

持刀杀人，人心不死。
赤手杀人，人心不死。
伎俩俱尽，人心自死。
建炎丞相成国吕忠穆侯退老堂诗二首
康执权（宋代）

退老堂成席未温，天书夜到领侯藩。
周褎申伯保南土，唐起裴侯护北门。
猿鹤岂应愁旧隐，虎貔方看拥华轩。
侯家报政由来速，伫入延英觐帝尊。
圆悟勤禅师赞
释智愚（宋代）

尸碧岩，谤乳窦，击高庵，据瓯阜，此皆人所议论不到。

说甚么减此法无文印，尽情约下置而勿论。或曰毁誉不在乎两端之间，䖃苴翁别有长处。
北渚
陆游（宋代）

北渚露浓蘋叶老，南塘雨过藕花稀。新秋渐近蝉更急，残日已花鸦未归。

铜镜面颜无药驻，玉关勋业与心违。一蓑一笠生涯在，且醉苍苔旧钓矶。
谢何舜庸见借画舫还乡
刘弇（宋代）

好样江边青雀𦨵，愧君暂借不相妨。帆樯缥缈青天近，窗户玲珑白日长。

浓绿迢迢春到水，衰颠种种客还乡。却应耆旧遥知羡，况味浑如临汝郎。
栗里华阳窝辞 栗里翼彼新苗
王质（宋代）

新苗之翼，无先我禾。雪花将繁，云子亦多。其次麻麦，东阡西陌。

足度一世，奚止三日。在我窝兮不欲荒，玉堂金马输禾场，醉倚碌碡歌斜阳。
次韵王尧明喜雨古风
李纲（宋代）

神化茫茫端莫测，不雨踰时忽盈尺。谁云幽默志难通，一念周圆诚已格。

井枯河竭欲飞尘，麦秀渐渐实半娠。翠虬潜伏杳无处，遗蝗出地方鳞鳞。

观音妙智悲慈主，为洒杨枝作甘雨。应怜祷禬罄勤渠，致遣神人梦中语。

雨旸之数虽有时，迟速亦可精神移。世间万法尽心造，报若影响宁难期。

不知今夕复何夕，千里风云来阵墨。驱雷掣电雨建瓴，似赴前期初不忒。

威神自在谁复如，噀酒投颅术已疏。有秋颇足慰民望，可喜更须烦史书。

衣冠北渡连墙堵，旅食经时念终窭。已欣霖雨起蟠龙，更庆天兵擒猛虎。

迩来世事不挂心，惟有忧国思犹深。安得年丰群盗息，归助击壤尧民音。
公肃在东南三有书来未报闻其除司直以诗寄贺
史尧弼（宋代）

江北江南罢战尘，两阶干舞作升平。
河东五色真毛羽，九奏箫韶看一鸣。
赠顾小侯
郑琰（明代）

甲第连云瞰帝城，画帘绣箔照朱甍。
新开驰道千金埒，旧领团朱七较兵。
方士房中龙虎鼎，侍儿花底凤凰笙。
燕山二月春初好，玉勒朝朝待晓莺。
次韵逊敏斋主人落花四首 其四
陈宝琛（清代）

流水前溪去不留，馀香骀荡碧池头。燕衔鱼唼能相厚，泥污苔遮各有由。

委蜕大难求净土，伤心最是近高楼。庇根枝叶从来重，长夏阴成且小休。
寄题汉中三亭
刘攽（宋代）

梁山屏西南，汉水相萦带。古惟千骑居，今亦一都会。

守邦多伟人，按节森大旆。治声我家贫，能事斯亭最。

苍峰上盘云，清川近泻濑。隅分地俱胜，鼎搆势争大。

扶危新栋梁，增旧加粉绘。功成人不劳，事得文无害。

长涂拥行辀，高宴罗羽盖。开筵揽锦绣，劝客喧竽籁。

陪游惭望回，请赋嗟自郐。安得凌风翰，径厉褒斜外。
游朱惟乐瑶林园还因过惟卓北郭草堂
李云龙（明代）

已罢山园酌，看山复此行。亭回列障出，溪迫万花明。

对客披鹤氅，呯童吹凤笙。酒阑思引杖，松月夜相迎。
白翁老公祖请告归淄青岁暮凄其离怀充斥漫赋绝句言别 其一
唐汝询（明代）

桂香飘处谒司农，践豆相邀意更浓。不□□旌难久驻，阳关歌即在玄冬。
襄阳歌
刘过（宋代）

十年著脚走四方，胡不归来兮襄阳。襄阳真是用武国，上下吴襄天中央。

铜鞮坊里弓作市，八邑田熟麦当粮。一条路入秦陇去，落日彷佛见太行。

土风沉浑士奇杰，呜呜酒后歌声发。歌曰人定兮胜天，半壁久无胡日月。

买剑倾家赀，市马托生死。科举非不好，行都兮万里。

人言边人尽粗材，卧龙高卧不肯来。杜甫诗成米芾写，二三子亦英雄哉。
瑞龙唫
胡薇元（清代）

翠螺展。曾照暮雨篝镫，寒机宵半。谁知韵授慈帏，经传鼻祖，隙半飞电。

盛坛坫。老辈凋零，空忆鹅笙凤琯。愁看燕子归来，桃花落尽，懊人春晚。

几度声寻谱按。柳眠梅绽，东风乍碾。犹记卯酒频斟，烟冥人散。

奇情绮语，好梦和云卷。更休问月明杜曲，霜铺伊阙，流水华清苑。

布帆南去，乱雅啼彻，路阻珠江岸。取次卅年，秋心凄惋。

都教吹入，龙吟羌管。
蜀王登福感寺塔三首 其二
贯休（唐代）

似圣悲增道不穷，忧民忧国契尧聪。两髯有雪丹霄外，万里无尘一望中。

南照微明连莽苍，峨嵋拥秀接崆峒。林僧岁月知何幸，还似支公见谢公。
高宗皇帝挽词四首
程大昌（宋代）

九龄几协梦，三载忽缠丧。
地卜周巡旧，山因禹穴傍。
云卿飞步阔，风沛着思长。
八表神游处，天高鞏洛阳。
玉隆宗侯惠手刻印章诗以报之
苏升（明代）

西山爽气净嚣氛，中有高人玩白云。谢却浮情耽染翰，投来何物不超群。

芙蓉照水供毫色，雁字排空入篆文。咫尺秋风丛桂在，但从诗句觅慇勤。
木兰花慢
吕胜己（宋代）

残红吹尽了，换新绿、染疏林。正杜宇催归，行人贪路，天气轻阴。江亭旧游宴处，但遥山、数叠晚云深。犹忆佳人敛黛，为予别泪盈襟。

而今。旅况难禁。逢胜概、懒登临。念景熟难忘，情多易感，取次关心。平明又西去也，望关山、古道马骎骎。回首当年一梦，笑将浊酒重斟。
流桂州
张叔卿（唐代）

莫问苍梧远，而今世路难。胡尘不到处，即是小长安。
秦君亭
陈瓘（宋代）

世梗贤路塞，达人识穷通。
檀枪天宝末，士路如飘蓬。
聘君当此时，卷迹云霞中。
能令千载后，叹息诗人穷。
和崔司马登称心山寺
孙逖（唐代）

郡府乘休日，王城访道初。觉花迎步履，香草藉行车。

倚阁观无际，寻山坐太虚。岩空迷禹迹，海静望秦馀。

翡翠巢珠网，鹍鸡间绮疏。地灵资净土，水若护真如。

宝树谁攀折，禅云自卷舒。晴分五湖势，烟合九夷居。

生灭纷无象，窥临已得鱼。尝闻宝刀赠，今日奉琼琚。
与江朝宗丁宗功饮酒梅花下二首
吴芾（宋代）

挈榼西园去，花光照月华。
共看花上月，肯负月中花。
酒与花俱白，人如月不瑕。
且陪月花醉，何用苦思家。
熙宁五年归至旧山伤己感时作诗奉呈升卿黄丈 其一
吕南公（宋代）

几年奔走背农桑，半世归来只感伤。蛇足画成曾失酒，古书看遍却亡羊。

一廛席屦何从受，三径园庐已就荒。犹赖比邻贤父老，许同飞鸒贼馀粮。
咏桃
李覯（宋代）

方朔相逢阿母家，别来几度换年华。
春风合是教伊笑，开尽无名草木花。
寒夜
王铚（宋代）

淡月新霜似旧时，更怜秋与夜迟迟。
梦回一枕凄凉恨，帐外青灯不得知。
赠郭锦衣跃泉 其三
黄廷用（明代）

羽箭貂裘白马肥，平明入直紫金闱。晚来花底喧歌吹，曾识汾阳见虏归。
送刘得华赴汉阳教授二首
赵蕃（宋代）

昔公去太学，士曰夺我师。
今公去皇阁，里闾极公思。
公何德于人，曰公勇于义。
使其用于时，其效何止是。
南阳春日十首
陈舜俞（宋代）

城头古木未知春，官柳柔条日日新。
门巷旋开沽酒市，郊原便有踏青人。
风烟乍入禽初好，网罟犹多雉肯驯。
拟为芳时对樽斝，愧无心事乐天均。
晤连近城枢督于天宁寺
郭之奇（明代）

当年一剑两承恩，此日孤樽许细论。物换星移空想叹，云摇雨散各飞翻。

已教牛斗收冲气，毋使蛟龙得去魂。举目江头秋浪阔，更添别泪染朝痕。
开州盛山十二题 其十一 上士泉瓶
冯山（宋代）

为爱禅翁游，漱泉听泉音。何当酌清泠，洗我尘垢心。
和江文通杂拟诗三十首 其十四 刘太尉
弘历（清代）

素宇悬金曦，胡乃翳雺雾。幸未沦鹿逐，倏已成虎据。

三世荷国灵，讵敢辞劳骛。渭滨一钓叟，非熊西伯遇。

受金盗嫂人，乃被无知举。今日堂堂来，昨日冉冉故。

如彼太虚间，浮云瞥眼度。少小识祖生，共宿荒村路。

闻鸡非恶声，晓月在高树。所期嗟何就，枕戈空百虑。

劲风陨实朱，华霜点鬓素。时哉待人为，未可诿定数。
戊申年七夕五绝
刘筠（宋代）

华寝星陈夜未央，明河奕奕度神光。
一年暂得停机杼，不柰秋虫促织忙。
和柯狮山大参山中十二景 其七 泉琴风弄
黄衷（明代）

明珠迸落玉盘深，松叶翻涛度远林。一奏未终天地白，人间徒想洞庭音。
赋得云渠篇赠亲交冯君
徐渭（明代）

年来懒向红尘地，喜与冯君结社游。数片寒云迷野屐，几条秋水挂高楼。

分为池沼摇明月，获却鱼苗打白鸥。闻道十洲元不远，要通一派接扁舟。
送僧过金山
释心月（宋代）

不见德云闲古锥，淡烟寒日水涟漪。风行雷动他山上，也好低头问讯伊。
极相思 即事
范安澜（宋代）

去年曾晤瑶姬。记在石桥西。枪头红杏，水边碧柳，白板双扉。

前度渔郎今又至，怪仙源、路失津迷。见时草草，别时梦梦，提起悽悽。
游曾公岩
刘谊（宋代）

寻得新岩鳌一州，使君从此作鳌头。
千年草莽埋幽致，今日衣鳌成胜游。
洞穴已能惊俗眼，神仙须合隐浮丘。
主人将为商霖起，还许微官卜筑不。
望洞庭
刘禹锡（唐代）

湖光秋月两相和，潭面无风镜未磨。
遥望洞庭山水翠，白银盘里一青螺。(山水翠 一作：山水色)
游本愿寺 其五
吴汝纶（清代）

舟势已欲转，扶危杖柁工。紫藤在彼岸，祇借一帆风。
呈陈深交二首
赵蕃（宋代）

役役到番国，悠悠谁故人。
僧房半牢落，湖水失清沦。
我岂倚楼赵，君真惊座陈。
何为辱倾倒，相与尽情亲。
节母贞女诗并序
杨继盛（明代）

母为姑存身未死，姑因嫂节老空楼。萱阶花泣百年泪，漆室人含万古愁。

寂寂风侵机杼冷，阴阴月暗镜台秋。从来多少冠裳客，曾似沂阳妇女否。
东坡引·花梢红未足
辛弃疾（宋代）

花梢红未足，条破惊新绿。
重帘下遍阑干曲。
有人春睡熟，有人春睡熟。
鸣禽破梦，云偏目蹙，起来香鳃褪红玉。
花时爱与愁相续。
罗裙过半幅，罗裙过半幅。
沁园春·老子家山
李曾伯（宋代）

老子家山，近古苏州，有监本呆。叹长途荷担，斯宜已矣，急湍鼓枻，岂不危哉。我爱陶潜，休官彭泽，为三径荒芜归去来。君恩重，奈边戈未偃，阃毂犹推。东南休运将回。幸天日清明公道开。把孤忠自许，我心匪石，一真难灭，人口如碑。青眼旧交，黑头新贵。快九万里风鹏背培。诗筒寄，正多情未已，聊解君颐。
秋蛩
刘敞（宋代）

促即复促即，秋蛩一何力。不见机杼巧，但闻日夜织。

霜陨木落天下寒，嗟我妇子衣裳单。大钧万物各有在，尔独憔悴使人欢。

一鸣复一飞，秋堂燕将归。四时自兴叹，天道不得违。

忆昔春风和且柔，畏人来入人间游。鹰隼横厉自兹始，索寞分散还可愁。
偈颂一百一十七首
释绍昙（宋代）

秋阳肆酷，划地奔雷。
洗涤袢襟，喜而不寐。
懿德山王赠之以偈：大旱逢甘雨，他乡遇故知。
攧崖泉漱玉，尝稻雪翻匙。
咿呜咿，谁知艰棘际，
复见太平时。拄杖子，
暗中闻得，手之舞之，
足之蹈之。暑退凉生前路活，
化龙一跃出天池，赢得庞公笑展眉。
班超
徐钧（宋代）

人生适意在家山，万里封侯老未还。
燕颔虎头成底事，但求生入玉门关。
边庭落日
骆宾王（唐代）

紫塞流沙北，黄图灞水东。
一朝辞俎豆，万里逐沙蓬。
候月恒持辞，寻源屡凿空。
野昏边气合，烽迥戍烟通。
膂力风尘倦，疆场岁月穷。
河流控积石，山路远崆峒。
壮志凌苍兕，精诚贯白虹。
君恩如可报，龙剑有雌雄。
秋雨
陆懿淑（清代）

水滴阶生响，风吹叶有声。梧桐深院里，终夜不胜情。
云际院小池荷花才落，一叶急
杨万里（宋代）

欲落荷花先自愁，如何落後免沉浮。
谁将碧玉圆盘子，和蕊和花一一收。
题车景卿外侄朝爽楼
张萱（明代）

白鹤峰头翠郁葱，高楼閒对日华东。消磨岁月朗吟处，领略溪华一醉中。

飐飐荷香常送雨，萦萦荇带自牵风。揭帘清晓看新爽，爽气飞鶱满碧空。
舟中赠四子诗四章 其一 傅心芝自铭
姚燮（清代）

傅君尚涵养，事迫应之舒。萦澜动风态，意善留其馀。

众议偶支绌，隅坐独默茹。谁知寸腑中，了了同明蝫。

庄周论齐物，荣辱何乘除？阘茸苟不扰，闇室皆太虚。
二十三弟丧偶慰之
苏泂（宋代）

汝妇真良偶，吾家无间言。
生来诸澹泊，夺去几烦冤。
室想羸鳏慕，床馀稚乳存。
羁游违一奠，何日送丘原。
许州西湖观音像
刘攽（宋代）

孤绝佗山碧海滨，天花水月静无尘。客槎不载支机石，为见閒游得度身。
分题李花得香字
刘攽（宋代）

寻幽兴不浅，佳木稍已芳。积雪春未融，明玉仍自香。

赤日照未好，会待清月光。念无琼玖报，聊复进雕觞。
闽中与吴元翰过马季声家酌
吴兆（明代）

多君新酿熟，邀我客中闲。
剖橘香生手，衔杯暖泛颜。
败藤萦格下，争雀堕篱间。
门巷斜邻寺，朝昏易往还。
蹇叔以登亭有感示予因以答之
孔平仲（宋代）

何处登临可极观，危轩隐在碧云端。千年古树少春态，一片江天带暮寒。

人似神仙君自好，心如铁石我难干。花红柳绿休多语，且把诗书仔细看。
剑
李峤（唐代）

我有昆吾剑，求趋夫子庭。白虹时切玉，紫气夜干星。

锷上芙蓉动，匣中霜雪明。倚天持报国，画地取雄名。
酬新仲见和二首 其二
胡寅（宋代）

蓬蒿翳环堵，左右只图书。面壁知无累，心斋谅有馀。

经纶今贾谊，词赋昔相如。莫广离骚意，行看直禁庐。
和光洞
张诩（明代）

我上和光洞，榴花开五色。不见皇祐人，踟蹰空太息。
春日绝句八首 其五
陆游（宋代）

桃李吹成九陌尘，客中又过一年春。馀寒漠漠城南路，只见鞦韆不见人。
凿池觅金鲫四首 其一
唐桂芳（明代）

浚底规圆作小池，生涯何异类儿嬉。春来剩种菰蒲叶，卧听潇骚山雨时。
重联句一首
皎然（唐代）

清高素非宦侣，疏散从来道流。 ——皎然

今日还轻墨绶，知君意在沧洲。 ——皎然

浮云任从飘荡，寄隐也信沈浮。 ——崔逵

不似漳南地僻，道安为我淹留。 ——崔逵
富莫富于常知足
李贽（明代）

富莫富于常知足，贵莫贵于能脱俗。
贫莫贫于无见识，贱莫贱于无骨力。
身无一贤曰穷，朋来四方曰达。
百岁荣华曰夭，万世永赖曰寿。
次韵李袁州绝句七首
赵蕃（宋代）

山僧见客苦多惊，问我何时复此行。
笑指壁间旧留句，继题曾辱老先生。
送曾无瑕改常州
彭龟年（宋代）

夫君爱民如爱己，不爱公卿爱刺史。
得州如斗喜不禁，拍手催儿治行李。
朝家急贤不惜官，日日中书有除旨。
周南留滞太史叹，目断子公书一纸。
夫君却不薄淮阳，此见宁输三十里。
庖丁虽欲善刀去，无奈世间多巨髀。
晋陵繁夥视三辅，历遍屏风无可使。
未央对罢天一笑，今日无忧惠山水。
未容远去引自近，早晚赐环差易耳。
九华却恐怨君王，误我明年花柳喜。
放言五首·其五
白居易（唐代）

泰山不要欺毫末，颜子无心羡老彭。
松树千年终是朽，槿花一老自为荣。
何须恋世常忧死，亦莫嫌身漫厌生。
生去死来都是幻，幻人哀乐系何情。
同綦毋学士月夜闻雁
张九龄（唐代）

栖宿岂无意，飞飞更远寻。
长途未及半，中夜有遗音。
月思关山笛，风号流水琴。
空声两相应，幽感一何深。
避缴归南浦，离群叫北林。
联翩俱不定，怜尔越乡心。
寄卢虔使君
孟郊（唐代）

霜露再相换，游人犹未归。岁新月改色，客久线断衣。

有鹤冰在翅，竟久力难飞。千家旧素沼，昨日生绿辉。

春色若可借，为君步芳菲。
送客有感
释行海（宋代）

几年不上越王台，独立津亭送客回。
风卷潮声归海去，云排雨势隔江来。
山藏南渡诸陵树，沙涨西兴一岸苔。
秋后风光图画里，栏干十二忆蓬莱。
表上人久事云庵过余石门
释德洪（宋代）

冻折枯杉已死灰，岂宜安著在尘埃。偎衰不入今人眼，精进曾尘古佛来。

爱子渠渠念绨惠，为余得得出岩隈。苍颜华首供衰暮，未死重逢更几回。
暮冬送璘上人归华容
齐己（唐代）

故园虽不远，那免怆行思。莽苍平湖路，霏微过雪时。

全无山阻隔，或有客相随。得见交亲后，春风动柳丝。
涂中寄高仲诏
晁说之（宋代）

飘零谁惜别，不赋送行诗。
独有悲秋客，难忘上垅时。
素心惭锦段，清泪湿琼枝。
塞马寒来健，夫君莫我思。
和向监庙红梅
王洋（宋代）

南人误种桃李栏，北人疑作杏化看。
更须结子成佳实，留到清和伴牡丹。
再赋伤春二首 其一
周紫芝（宋代）

岂料馀生两鬓皤，庐峰犹得共婆娑。昔年自作南柯梦，此去心如古井波。

官冷故人书不到，日长斋阁睡还多。文园曾病犹堪酒，传语风光奈我何。
赋跛鳖先生赵万宗 其二
傅崧卿（宋代）

鹤书东召竟牢辞，一去辞鲸世莫追。会有丹青遗像在，谁将配食季真祠。
西江月·伴我鹿车鱼釜
佚名（宋代）

伴我鹿车鱼釜，从伊裙布钗荆。年年七月甫三旬，今日生朝资庆。二女长俱麻绩，三男俱读书声。吾年五十不多争，好事且宜少等。
水螳螂歌
杨万里（宋代）

清晨洗面开篷门，巨螳螂在水上奔。前怒两臂秋竹竿，后拖一腹春渔船。

偶然拾得破蛛网，挈取四角沉重渊。柳上螳螂工捕蝉，水上螳螂工捕鳣。

捕蝉顿顿得蝉食，捕鳣何曾得鱼吃。
说之方忧韩公表大夫疾遽致仕乃蒙传视送陈州王枢密 其六
晁说之（宋代）

末宦从远投，沈痾得此心。愿言曲神降，何用官鬼临。

幽兴落醴浦，清梦绕崧岑。使我既惭昔，奈何复愧今。
送杰老住仙游
唐士耻（宋代）

中庭可明月，况此方扬辉。
霏谭隔千里，使我几忘归。
早雾
赵抃（宋代）

山光全暝水光浮，数里霏霏晓未收。露彩乍凝迷汉殿，日华不未掩秦楼。

岂饶文豹迟留隐，应有灵蛇取次游。圣世妖氛已销尽，结成佳气满南州。
远别离
李白（唐代）

远别离，古有皇英之二女，乃在洞庭之南，潇湘之浦。
海水直下万里深，谁人不言此离苦？
日惨惨兮云冥冥，猩猩啼烟兮鬼啸雨。
我纵言之将何补？
皇穹窃恐不照余之忠诚，雷凭凭兮欲吼怒。
尧舜当之亦禅禹。
君失臣兮龙为鱼，权归臣兮鼠变虎。
或云：尧幽囚，舜野死。
九疑联绵皆相似，重瞳孤坟竟何是？
帝子泣兮绿云间，随风波兮去无还。
恸哭兮远望，见苍梧之深山。
苍梧山崩湘水绝，竹上之泪乃可灭。
旴水诗
蒋之奇（宋代）

旴江一带碧涟漪，来凭阑干把酒时。吏役不知春色晚，绯桃花发两三枝。
游西宫有感
吕本中（宋代）

种种不如意，悠悠无复听。漫寻村路好，似得片时醒。

水隐城坳白，山来树杪青。晚田收袯襫，残日度笭箵。

兴入山阴道，诗如历下亭。荒原子胥庙，千载想仪刑。
鱼庄午睡
韩淲（宋代）

鱼庄借榻眠春风，湖吹晚烟波拍空。是中祇可饮醇酎，摩挲醉眼花能红。

两峰高高浴凫乱，杜若汀前杨柳岸。相逢君懒我更闲，不用长歌白石烂。
京北原作
贾岛（唐代）

登原见城阙，策蹇思炎天。日午路中客，槐花风处蝉。

远山秦木上，清渭汉陵前。何事居人世，皆从名利牵。
屈原塔
苏轼（宋代）

楚人悲屈原，千载意未歇。
精魂飘何处，父老空哽咽。
至今沧江上，投饭救饥渴。
遗风成竞渡，哀叫楚山裂。
屈原古壮士，就死意甚烈。
世俗安得知，眷眷不忍决。
南宾旧属楚，山上有遗塔。
应是奉佛人，恐子就沦灭。
此事虽无凭，此意固已切。
古人谁不死，何必较考折。
名声实无穷，富贵亦暂热。
大夫知此理，所以持死节。
梅花八首 其七
韩驹（宋代）

篮舆晓入关山路，玉节珠幡次第开。白发微官何用许，似怜身出道山来。
昱关行
吴讷（元代）

昱关铁骑争驰突，白羽红翎送金镝。可怜五岭之中间，朽骨金金照寒日。

贼徒散走东南回，却倚黄连足坚壁。四面长围筑已成，炮架崔巍向城立。

自知九死不一生，犹捲朱旗战原隰。君不见韩将军，陷阵常呼万人敌，我当从之斩妖贼。
秋雨
黄居石（明代）

疏帘飒飒似潇湘，入望云山忽渺茫。芦荻响寒喧隔岸，芙蓉香老湿横塘。

潜供晓睡过僧院，暗送秋怀上客床。四野沉溟重九近，东篱愁杀御衣黄。
再逢英公有感
郭忠恕（宋代）

伊余行止住飘蓬，与切乘违不可容。
青眼交知长忆念，白云踪迹又相逢。
风骚共会名何盛，篆隸同勤法转功。
□□羡题超彼岸，琉璃钵里看降龙。
寄陈国镇五绝 其一
欧阳澈（宋代）

德香薰郁书银笔，句法清新夺锦袍。卓荦斗南推第一，才名藉甚继三豪。
苏武慢 悟俗，用虞邵庵韵
陈霆（明代）

世事如棋，人情似纸，弄巧几多成拙。青春易过，白发无情，转眼成阴消歇。

乐在其中，心游物外，此理几人明彻。荡虚空、无去无来，惟有清风明月。

谁似我、剑走青蛇，发冲乌帽，长啸一声天裂。胁生八翼，足跨三天，历遍广寒宫阙。

衣剪云霞，佩悬星斗，容我玉清朝谒。挟飞仙、下视尘寰，红日片时残雪。
菩萨蛮 秋夜闻蟋蟀声
张令仪（清代）

窗外寒虫声唧唧。悲凉如诉还如泣。窗里断肠人。低怀泪满巾。

共当愁绝处。只有侬和汝。凉月照梧桐。有时差剩侬。
闻叶中丞复自洮州移镇甘肃奉寄 其二
区大相（明代）

千里悬军屡凿空，牙旗四面捲华风。破胡不用金城略，开府新当锁钥雄。

射雕暮向阴山北，饮马朝从瀚海东。汉室孟坚惭载笔，燕然从此更铭功。
马迹石
范成大（宋代）

跨马凌空亦快哉，龙腰鹤背谩徘徊。
游人欲识仙踪处，但觅苍崖白塔来。
京师九日同人慈仁寺祭顾先生祠呈同集诸君子 其二
左宗植（清代）

吾乡王先生，忠孝乃天宠。间关寇贼中，埋名落徭峒。

计脱父与兄，艰危见智勇。隆武颓残曦，薇蕨采荒茸。

楼居三十年，著书七十种。学派得横渠，故训翼郑孔。

微言大义炳，百世蓍蔡奉。余论斥天主，眦裂始作俑。

圣朝采遗书，凿楹出圭珙。余者三百卷，捃束委尘塕。

雕版未能半，望蜀财得陇。先生与船山，著述间伯仲。

所嗟生并世，姓字不相诵。九京如可作，道谊金石重。

讵待歌沧浪，魂梦劳倾动。
余羁秣陵乞休累疏而格于新令郁郁之怀伏枕增
丰坊（明代）

少年攻文耻为吏，群公谬许青云器。
陆机词赋何足奇，徒令四海知名字。
黄鹄铩翼无雄飞，邯郸才人厮养妻。
况复夫人有美子，折腰垂首端为谁。
呜呼七歌兮歌且住，春来拔剑还山去。
满江红
刘克庄（宋代）

谁把灵丹，点化了、荒园瓦砾。奇特处、恰当秋杪，不争春色。因甚素娥脂粉艳，怪他白帝车旗赤。叹暮年、无句比红儿，芳心息。

狂飙起，行云急。开与谢，俱堪惜。唤妓行按酒，客来操瑟。扑鼻微香薰世界，解颜一笑迷人国。怕匆匆、归去广寒宫，难踪迹。
龙眠墨梅
张元干（宋代）

江南一枝春，岁久暗香灭。
怪得深夜寒，荒村映残雪。
和史魏公酬北山寿老
刘应时（宋代）

黄发了国事，归来双颊红。
园林白日静，乐事何丰融。
更许柏庭友，来依春桂丛。
境胜香山远，辞高支遁同。
眷兹达尊地，绰有古人风。
梅林洗烦暑，霁色摩苍空。
烟霞琢秀句，咀嚼味无穷。
徒纪盛山燕，来羡昌黎公。
群羊踏菜畦戏作
牟巘（宋代）

活计元堪笑，毛群尚见欺。蹴蔬元匪梦，樊柳竟何裨。

正尔败诸葛，从何捉左慈。若鞭其后者，犹得养生规。
哭黄省元贡 其一
员兴宗（宋代）

故国地灵处，人文天意深。公从扪膝子，句亦掉头吟。

白雪双歌断，归云无路寻。祈招浑简远，我念正愔愔。
依韵和图南五首·晚泊金牛
文同（宋代）

一襟初觉晚霜清，短鞚垂头任马行。
斜日敛回疏木影，急风收断落泉声。
望穷好景番番别，题遍新诗阕阕精。
终是教人伏潘令，许多才调赋西征。
秋日村舍
陆游（宋代）

川云惨惨欲成雨，宿麦苍苍初覆土。
芋肥一本可专车，蟹壮两螫能敌虎。
村村婚嫁花簇檐，庙庙祷祠神降语。
儿孙力稼供赋租，千年万年报明主。
浣溪沙·为东迈公子题梅畹华合欢绶带便面
况周颐（清代）

绾结同心绶带宜。合欢消息好春时。妍风怀袖美人贻。
容易彩毫消玉腕，何如翠羽恋琼枝。白头犹自说相思。
天台邵明府履病况遗牡丹各赋一绝
林表民（宋代）

一春苦雨又忧花，烂尽秧根榖再芽。
见说云头红可喜，老宵犹恐是朝霞。
独夜
钟崇道（明代）

江上扁舟泊，砧声独夜催。乡关情缱绻，旅舍梦徘徊。

暮角吹残月，寒樽对落梅。生涯成潦倒，那得好怀开。
寄赠林井丹兵宪入楚 其四
黎民衷（明代）

龙飞六宇汉江清，王会千年叶颂声。漫说大风恩猛士，即看霖雨慰苍生。
梦玉人引
李甲（宋代）

渐东风暖，陇梅残，霁云碧。嫩草柔条，又回江城春色。乍促银签，柔篆香纹蜡有余迹。愁梦相兼，尽日高无力。

这些离恨，依然是、酒醒又如织。料伊怀情，也应向人端的。何故近日，全然无消息。问伊看，伊教人到此，如何休得。
送李仲信
李流谦（宋代）

凤巢无鸺鹠，虎穴不生狸。
巽岩四十年，名声儿童知。
黄流出昆仑，笔力子似之。
严兵鏖残敌，往往辄偃麾。
廉颇用赵人，战胜地有宜。
一吸空湖江，兹行定英奇。
事功出邂逅，道德为根基。
傥践钟鼎盟，毋爽藜藿期。
请因问安际，订我言是非。
春睡
张玉孃（元代）

绣倦南窗下，条然睡思催。
红日过墙去，清风入幕来。
幽梦迷庄蝶，荒云隔楚台。
觉来香缕在，虚室绝尘埃。
赠疏山清老
曾几（宋代）

江西草堂清，道价直寰宇。
中分死心坐，亲饮晦堂乳。
与人作阴凉，雨后散烦暑。
千林摇落后，郁郁松柏古。
厖头覆霜雪，碧眼照针缕。
贯穿禅家流，领略我辈语。
居山专论道，馀事百不睹。
人言师疏慢，我但见媚妩。
去年潇湘来，丛席历几所。
踞堂号知识，说法若云雨。
阴求乃翁事，未见一人举。
请师长住世，此道要盟主。
杖拂有馀閒，时时入州府。
虎丘寺
殷云霄（明代）

落日青山外，浮云沧海边。江山皆胜迹，楼阁自人天。

碧草生公塔，丹厓陆羽泉。平生独往志，欲老翠微巅。
淳熙甲辰中春精舍閒居戏作武夷棹歌十首呈诸同游相与一笑 其四
朱熹（宋代）

三曲君看架壑船，不知停棹几何年。桑田海水今如许，泡沫风灯敢自怜。
金丹火候诀
白玉蟾（宋代）

攒簇乾坤造化来，手抟日月炼成灰。
金公无言姹女死，黄婆不老犹居胎。
铅炉慢养真金液，土釜先乾活水银。
汞心炼神亦龙性，铅身凝气白虎命。
内外浑无一点阴，万象光中玉清镜。
渭川田家
王维（唐代）

斜阳照墟落，穷巷牛羊归。(斜阳 一作：斜光)
野老念牧童，倚杖候荆扉。
雉雊麦苗秀，蚕眠桑叶稀。
田夫荷锄至，相见语依依。(至 一作：立)
即此羡闲逸，怅然吟式微。
登拟岘台
陆游（宋代）

层台缥缈压城闉，依杖来观浩荡春。
放尽樽前千里目，洗空衣荡十年尘。
萦回水抱中和气，平远山如酝藉人。
更喜机心无复在，沙边鸥鹭亦相亲。
遣怀
陆游（宋代）

秋风策策冷吹衣，谢病经年昼掩扉。
绝世本来希独立，刺天不复计群飞。
细思万古名何用，太息九原谁与归？葬近要离非素意，富春滩畔有苔矶。
小舟晚赏荷花
宋伯仁（宋代）

天浮月影水浮天，路绕山头树绕烟。船小小行人意适，藕花新索酒杯传。
度岭 其一
阎朝隐（唐代）

岭南流水岭南流，岭北游人望岭头。感念乡园不可□，肝肠一断一回愁。
鹿门寺
李廌（宋代）

蓬莱鹿门道，莽莽汉津渡。
川涂两缅邈，今古同此路。
德公厌州里，翁媪是中去。
风流可引想，千载豹隐雾。
浩然遶城归，羸马琢妙句。
宿草被荒丘，寒榛轶惊兔。
昔我怀登临，岁晏属凝冱。
兹游惬于愿，春仲忽云暮。
杖策升翠麓，喟叹怜老步。
冠云得危亭，临世濯凡趣。
蒿荠俯青林，绣绘辨红树。
他山照寸碧，迂江泫曦露。
我生老忧患，胸次贮百虑。
寓目宇宙间，猛省忘外慕。
前瞻万松岭，翠壁屹相顾。
轻飚触纤柯，虚籁森已度。
甓道绕危巅，爽气袭篮轝。
传闻古道场，台殿若鳞布。
日者一昔灾，楹栋皆若炬。
坏垣积煨烬，况乃金碧处。
山僧勤朴斲，堂构略已具。
童奴一万指，役作供指呼。
当有鬼运牐，变现助持护。
蹇予藏史後，道骨天所付。
一为功名想，悮落尘土污。
华颠发先缟，黧面颜色故。
惟有炯炯心，从昔常自悟。
会当借岩谷，投老寄冠屦。
吹云饭青精，煮石羹白芋。
神游八极表，讽诵大人赋。
鹍鹏或图南，为子阆风御。
病中作
文天祥（宋代）

六月廿四夜，人间热欲炊。
病怀如酒困，倦睫似书痴。
梦与千年接，心随万里驰。
客来相问讯，寄语有新诗。
永遇乐
王哲（金朝）

正好回头，堪当下手，搜寻密妙。此个圆成，无教沉溺，须是令分此。

火坑休认，凡笼莫入，两事锐然先跳。惺来后、赢取三光，时时顶戴长照。

灵明一点，常随五彩，九转便通关要。透出昆仑，莹传清净，朗听金鸡叫。

月华辉耀，星光盈满，此处玉花香袅。得玄玄、玄里真宗，这番了了。
寄崇寿怀长老歌
释重顯（宋代）

寂住峰兮触星斗，寂住师兮古为道。
死中得活未轻酬，不许夜为投晓到。
蔼蔼声光一百年，吾其后兮吾其先。
振领提纲笑多事，掩扉塞路空依然。
龙朔老卢同兀兀，土为貌兮金作骨。
万国争求肯便为，我要重新敲铁佛。
东西南北休云识，枯槁冥冥颇相忆。
天外清风结阵来，狂歌远寄從抛掷。
梅隐
曾丰（宋代）

君不见岷峨春雷江发源，又不见楩楠秋风叶归根。
时中两字万物具，他说不出吾圣门。
挟书来就辟雍试，尧舜君民得无意。
凤山梅隐屋数椽，区区无乃太早计。
渊明出办三径资，初不害结松菊知。
君今意与梅莫逆，岂梅亦具幽独姿。
梅虽花早实亦早，早恐少年迟恐老。
青春誓不易岁寒，归伴梅心梅却扫。
病起
岳礼（清代）

天涯花欲暮，病起小堂清。地远秋先至，山多雨易成。

青枫閒钓舸，白发又边城。门外河湟水，东流日夜声。
二月十九日席上赋四首
魏了翁（宋代）

露渍风揉娇婀娜，烟笼日炙绿鬅鬙。
风流名字时方污，亦为仪容太不矜。
水南八景 其三 梅径香风
何乔新（明代）

寒飙生曲径，玉树散清芬。轻飏横斜影，全披落寞云。

吹帘闻馥横，拂座见氤氛。幽鸟怜香雪，游人爱夕薰。

冰花晴蔌蔌，露蕊晓纷纷。早结和羹实，金盘荐圣君。
水调歌头 初至金陵，诸公会饮，因用北州集
白朴（元代）

苍烟拥乔木，粉雉倚寒空。行人日暮回首，指点旧离宫。好在龙蟠虎踞，试问石城钟阜，形势为谁雄。慷慨一尊酒，南北几衰翁。赋朝云，歌夜月，醉春风。新亭何苦流涕，兴废古今同。朱雀桥边野草，白鹭洲边江水，遗恨几时终。唤起六朝梦，山色有无中。
赣州见闽录喜晔中举
林廷模（明代）

綵鹢朝天赣水过，喜闻儿听鹿鸣歌。岂应驹步能千里，得际龙飞第一科。

培植深根皆祖泽，光荣奕叶总恩波。谢安挈带同随计，杏苑春风待振珂。
孟冬朔日祀坟二首 其二
韩琦（宋代）

首冬斋洁展先茔，极目郊原一望清。无限人心苏尺雨，有时天意活苍生。

遥林蓊郁霜来晚，荒陇稀疏穗不成。何术济民归未得，愧偷官禄奉粢盛。
临江仙 其一 再到桂林
向滈（宋代）

瘦损东阳缘底事，离愁别恨难禁。夜长谁共拥孤衾。

来时青鬓在，今已二毛侵。

流水青山依旧是，兰桡往事空寻。一番风雨又春深。

桃花都落尽，赢得是清阴。
浙西园苑
方回（元代）

壁间墨客扫龙蛇，所写诗佳字亦佳。
忽见一诗增感慨，吾家宗伯老秋崖。
出火祀大辰十二首
佚名（隋代）

［圜钟为宫］烨烨我宋，火德所畏。
用火纪时，允惟象类。
神以类歆，诚孙类全。
有感斯通，孚我阳燧。
和蒋颖叔 其二
徐积（宋代）

盛德尊光不召宾，玉环星弁自迂身。北窗卧者陶元亮，大使车中陆子真。

自道老来心逾壮，若论兵后气弥真。所惭旧学非精义，仰负高风如古人。
书黁公诗后（并叙）
苏轼（宋代）

过加禄镇南二十五里大许店，休焉于逆旅祁宗祥家。
见壁上休幅纸题诗云：满院秋光浓欲滴，老僧倚杖青松侧。
只怪高声问不应，瞋余踏破苍苔色。
其后题云滏水僧宝黁。
宗祥谓余，此光黄间狂僧也。
年百三十，死于熙宁十年，既死，人休见之者。
宗祥言其异事甚多。
作是诗以识之。
黁公本名清戒，俗谓之戒和尚云。
黁公昔未化，来往淮山曲。
寿逾两甲子，气压诸尊宿。
但嗟浊恶世，不受龙象蹴。
我来不及见，怅望空遗躅。
霜颅隐白毫，锁骨埋青玉。
皆云似达摩，只履还天竺。
壁间余清诗，字势颇拔俗。
为吟五字偈，一洗凡眼肉。
春晚客中杂吟四绝句
程公许（宋代）

忆伴梅花醉短亭，惊心红药饯余春。
不知九十日晃景，辦得晴窗几欠伸。
读史
陆游（宋代）

萧相守关成汉业，穆之一死宋班师。
赫连拓跋非难取，天意从来未易知。
过宛陵陪汪枢密登双溪阁叠嶂楼游高斋望敬亭山诵谢元晖李太白诗用枢公游齐山韵
王十朋（宋代）

天将大任未容闲，清峭依然御史颜。谢客能吟练江句，谪仙不厌敬亭山。

双溪风月壶觞里，叠嶂烟霞几案间。天下苍生望公起，归辕行见郡人攀。
挽黄象坤
欧芬（明代）

客星一夜失江津，无复溪头理钓纶。抱璧向惭频献楚，寻源今似永逃秦。

丹青业在堪垂世，白玉楼成易促人。社里姻盟皆可恋，未听邻笛已沾巾。
次韵东坡梅花十绝 其四
李之仪（宋代）

软火明窗酒一尊，馀杯未减日尤昏。谁人为折东来阁，续得何郎日断魂。
拜谒黔宁王庙
张洪（宋代）

曾聆玉帐肃徽音，俯仰清祠感慨深。客袂尚馀他日泪，羁怀不改旧时心。

耳闻种德都成玉，眼看栽松尽作林。每岁骑箕滇海上，手分云液散甘霖。
琴山十章
霍韬（明代）

于昭上帝，毓灵下土。衷极储精，太和流布。衷和流布，区宇瀰濩，区宇瀰濩。

山岳上凝，江河下注。衷和氤氲，物各备具。

物具衷和，人得其粹。五性出矣，七情生生。不愆以忒，乃全厥原。

全复厥原，为人之门。厥复如何，远取诸物，近取诸身。

近取如何，我身备有。手足发肤，耳目鼻口。形宫而乖，五性是谬。

形官而理，五性顺受。君子有要，天君中寂，性情弗忒。

性情如何，远取诸物。取之如何，性情是适。定性闲情，率由中宅。

虽曰中宅，亦赖外域。域之孔固，中乃弗忒，是作性则。

取物如何，维我宜之。我宅我里，琴山维之。维此琴山，实我仪之。

煦日流矣，和风披矣。登山歌以谣矣，乐以忘归矣。

于戏，韶石奚为，以慰我思。

我思琴山，千里而遥。昔我植竹，于山之腰。山侧水流，昔我洗瓢。

鱼游水渚，鹤企松标。松风萧萧，竹风翛翛，依稀虞韶。

虞韶千古，寄我琴山。山石凤跂，山花锦囊。天风为弦，得趣忘弹。

爰我良朋，于山之间。尊酒颐颜，性怡情闲，和乐且耽。

耽乐君子，既和乃心，乃和乃身。身心和矣，暨厥家人。

家人和矣，暨阙万民。万民和矣，奏泰和音。泰和奏矣，谁瑟谁琴。

谁琴谁瑟，高山流水。知音伊谁，韶石之子。匪伊子之知，天风洗耳。

岂曰洗耳，亦洗心髓。心灵耳通，泰和之音是俟，泰和之音是俟。

泰和远矣，得见其像。像托伊何，琴山之上。琴山之水，琴山之云。

望望水云，悠悠我心。旧盟猿鹤，投我好音。岂曰耽乐，猿鹤遗之音。
送杭州姚员外
顾非熊（唐代）

浙江江上郡，杨柳到时春。堑起背城雁，帆分向海人。

峤云侵寺吐，汀月隔楼新。静理更何事，还应咏白蘋.
书定兄宗派图 其二
释慧空（宋代）

笔头定有炉槌地，陶冶诸方入正传。不许南泉誇独脱，且教雷例作儿孙。
石山素不驻足偶一徘徊心甚乐之他日结茅名曰
钱时（宋代）

上临绝壁下深湾，合著危亭阿堵间。
咫尺吾庐不相识，人间何处有溪山。
送临湘成公还至源寺寺时有火灾 其一
袁宏道（明代）

一凿烟云几百春，嵌岩枯壁碎鱼鳞。青山也晓茶毗法，要作涅槃堂里人。
安帝元兴初童谣
佚名（魏晋）

征钟落地桓迸走。
奉和御製看毛诗诗三章二章十二句一章八句
夏竦（宋代）

温柔之教，政治之源。
瞽能诵兮可以谏，士不学兮无以言。
盖成衰之所系，故讽谕之攸存。
惟圣心兮垂思，永大庇兮元元。
句 其九
王曾（宋代）

仙艾垂门绿，魂丝绕户长。
寄怀里中诸社友
徐集孙（宋代）

自笑初无作吏能，却因作吏远诗朋。
与君交讯欠逢雁，知我怀人独是僧。
客枕梦残听夜雨，乡心愁绝对秋灯。
何时岁老梅花下，石鼎分茶共煮冰。
出门四章送伯兄之扬州 其四
程襄龙（清代）

出门出门盛夏时，山川涤涤炎风吹。余生苦块不可支，骨立远风谁扶持。

四十头颅纷白髭，哀哀少弟前致辞。愿保羸躯安食宿，家有长子日家督。
晓起闻禽寄元舆
郭祥正（宋代）

幽鸟语清晨，窗间宅禁人。只知添白发，不觉度青春。

救过须三省，观空止一尘。贤交如未弃，时送浊醪醇。
抵荷湖村作
陆文杰（清代）

到耳乡音听未真，半生辜负鉴湖春。峰峦一笑如相识，我本山阴道上人。
题秋浦亭
陈舜俞（宋代）

牢落真秋浦，江山滞客舟。
身同雁南去，心似水东流。
鸥鸟荒烟里，渔人古渡头。
只因山色好，来上九华楼。
西江月·翠岭游仙梦破
佚名（宋代）

翠岭游仙梦破，暖香残酒醒时。子规啼月下花枝。日涌山光照市。柳拂眉间黛色，桃匀脸上胭脂。凄凄芳草路无泥。脉脉归心似醉。
寄题高彦应长官碧鲜阁
谢逸（宋代）

先生手种千竿竹，俨如壮士衣冠肃。林端结阁挹清风，阁上幽人峙双玉。

春风飞尽玄都花，秋霜半落平泉木。试傍池边访此君，雪虐风饕不改绿。

我有惠施书五车，不解子山愁万斛。何时一醉藉清影，更邀明月同君宿。
前高凉推官陈汉臣惠佳什索俚编不可虚辱授之
曾丰（宋代）

太虚生气气生风，风又生声诗在中。
固是性情元具足，何当学在更加充。
形容草木鱼虫意，虽妙犹为堕于艺。
雅颂声音召阴阳，圣贤道义包天地。
句拙莫谢来章工，尚深自养细自融。
和顺积中鬼不见，英华发外天无功。
有感 其三
蔡戡（宋代）

老来触目总堪悲，点检尊前事已非。方叹娇娆随月落，何堪樊素与春归。

梨花著雨还空委，柳絮因风只欲飞。唯有庭前柏子树，岁寒相对两依依。
和郡侯劝驾韵
姚勉（宋代）

圣朝珍重设儒科，总总英贤入礼罗。
天下岂无偕计上，日边此独得人多。
仙桥快应龙头谶，工席忻聆燕衎歌。
雅志不为温饱计，尚期勋业等山河。
由鹿砦至兰麻岭
李维寅（清代）

客袂吹山风，云容写清镜。绝涧既乘桴，单椒复寻磴。

孤城面巉岩，其下明汀滢。锦石纷璘玢，芳田互纬经。

文鳞潜可数，暮翼归相命。白云陡欲升，蓊若饙炊甑。

似闻豕出缯，已见林垂暝。循带警早寒，冲烟取微径。

何处兰麻岭，松梢落疏磬。
题荐福寺僧栖白上人院
李频（唐代）

空门有才子，得道亦吟诗。内殿频征入，孤峰久作期。

高名何代比，密行几生持。长爱乔松院，清凉坐夏时。
孟子·夜气
陈普（宋代）

气无所帅任崩奔，东鹜西驰利欲昏。
人事才停机械息，天心无间本真存。
温陵万安桥谒忠惠蔡公祠堂留题
王迈（宋代）

欲知公这忠，须诵三谏诗。
欲知公之惠，须读万安碑。
朝廷得公重，天下失公悲。
骑鲸今几年，悠悠人见思。
今人愧前修，风流不可追。
立朝无刚容，突梯仍脂韦。
字民乏廉声，敲扑急蚕丝。
不知富贵有磨灭，芳名姱节无穷时。
游子晚出公之乡，儿时敛袵公清规。
吁嗟九原不可作，每於清夜梦见之。
所以今日拜公像，浩歌出门双泪垂。
偈
释义怀（宋代）

红日照扶桑，寒雪对华岳。
三更过铁围，拶折骊龙角。
徐九少尹见过
杜甫（唐代）

晚景孤村僻，行军数骑来。交新徒有喜，礼厚愧无才。

赏静怜云竹，忘归步月台。何当看花蕊，欲发照江梅。
提举延福祈风道中有作次韵
王十朋（宋代）

雨初欲乞下俄沛，风不待祈来已薰。瑞气遥看腾紫帽，丰年行见割黄云。

大商航海蹈万死，远物输官被八垠。赖有舶台贤使者，端能薄敛体吾君。
丁酉八月十三日夜以经筵官番宿翰苑予十五年前曾为学士 其一
史浩（宋代）

玉堂夜直看蝇头，烛尽双莲兴未休。檐外忽惊凉月在，正移花影到银钩。
得周伯恬书检授学博
沈道宽（清代）

惭愧阳湖老斲轮，青毡还汝自由身。缄书远道来相慰，欲挽衰颜作好春。

得意鹓鸾争健举，故乡鱼鸟颇疑嗔。吴趋越峤乌藤路，剩喜间官作主人。
舟中晓咏 其二
韩淲（宋代）

桂棹蒲帆日未西，鹊声莺语鹁鸠啼。满溪绿水岸边急，一片白云山半齐。
以莲实饷李子真作诗为谢因用其韵
蔡戡（宋代）

穷巷深居摆俗缘，幽芳偏爱小池莲。戏将净色供斋钵，走送新池荐酒船。

怀橘孰无慈母念，觅梨应有小儿怜。行看绿水芙蕖丽，漫遣登临忆仲宣。
八声甘州 酿酒
吴白涵（清代）

问谁家、美酝得沾唇，频过可淹留。有陶公辞组，陈王把卷，携我留楼。

左手《离骚》、腐史，右手酒盈瓯。纵使长衰贱，也自风流。

闻说易州酒味，击筑悲歌处，绝胜南州。便酿方学得，种秫可曾收。

笑生来、不谙凌杂，那一椿、家事上心头。但知道，客来呼设，任妇为谋。
木兰花
庾传素（五代）

木兰红艳多情态，不似凡花人不爱。
移来孔雀槛边栽，折向凤凰钗上戴。
是何芍药争风彩，自共牡丹长作对。
若教为女嫁东风，除却黄莺难匹配。
呈吴金溎生先生即用其冰井寺韵二首 其二
朱廷佐（清代）

归田君解组，世事识盈虚。结社唐九老，知几汉二疏。

文章燕许笔，踪迹光黄居。寻得桃源里，相从共访渔。
游岝崿山
吴讷（元代）

骑马野桥西，残梅雪满溪。兴来诗谩写，行处剑长携。

烽火边关近，楼船水塞低。应逢杨铁笛，笑我尚羁栖。
泛舟过金家埂赠卖薪王翁
陆游（宋代）

软炊豆饭可支日，厚絮布襦聊过冬。
闾巷家家歌圣泽，子孙世世业春农。
九日水阁
韩琦（宋代）

池馆隳摧古榭荒，此延嘉客会重阳。
虽惭老圃秋容淡，且看黄重晚节香。
酒味已醇新过熟，蟹螯先实不须霜。
年来饮兴衰难强，漫有高吟力尚狂。
偈倾一百三十三首
释法薰（宋代）

肥儱俑，无腹孔。
不识字，有钱用。
支提禅寺
郑鬲（宋代）

卓锡千峰里，空门壮大观。雨馀双屐冷，风杪一灯寒。

蜗篆团真偈，龙沙绝野干。婆娑参佛果，登眺已忘餐。
题飞淙阁
弘历（清代）

雨后飞淙谡且雄，簸林蹶石落层空。应携焦尾调徽轸，写入松风是异同。
偈颂二百零五首
释正觉（宋代）

拽石般土，打鼓作舞。
意不立玄，机不停午。
踏破草鞋赤脚行，见成底事休回互。
不回互，大龙不受玄沙瞒，
前面斑斑元是虎。
登封庞国博年三十八自云欲弃官隐嵩山作吏隐
司马光（宋代）

懋德负长才，全牛不足剸。
缠为百里宰，骥足殊未展。
齿发方盛百，趣尚已高远。
结庵睋二室，志欲巢绝巘。
贤人心如云，无迹有舒卷。
不须惊俗目，旧荦乃求显。
既知吏可隐，何必遗轩冕。
御赐阁额二首
黄公度（宋代）

杰阁侵霄汉，宸章焕壁奎。
内庭颁宝宴，中使揭璇题。
信誓山河固，庞恩雨露低。
寒儒倚天禄，目断五云西。
秋月
黎遂球（明代）

寂寂晴宵望不穷，枫林疏见月如弓。天围素幕钩初上，人在方诸影并空。

金粟香生仙省桂，玉兰光瘦御街桐。从他坫杵敲如碎，偏照离情是夜中。
懊恼曲
温庭筠（唐代）

藕丝作线难胜针，蕊粉染黄那得深。
玉白兰芳不相顾，青楼一得轻千金。
莫言自古皆如此，健剑刜钟铅绕指。
三秋庭绿尽迎霜，惟有荷花守红死。
庐江小吏朱斑轮，柳缕吐芽香玉春。
两股金钗已相许，不令独作空成尘。
悠悠楚水流如马，恨紫愁红满平野。
野土千年怨不平，至今烧作鸳鸯瓦。
次临封八景韵 其一 江口归帆
蒙尧佐（明代）

云水苍茫湛碧苔，扁舟远近布帆开。微风遽拂残山转，斜日遥望孤屿回。

不尽波光迷渚草，依稀笛韵落江梅。潮平渡日石头合，系缆抠衣览胜徊。
松下琴赠客
白居易（唐代）

松寂风初定，琴清夜欲阑。偶因群动息，试拨一声看。

寡鹤当徽怨，秋泉应指寒。惭君此倾听，本不为君弹。
劝农十首
熊克（宋代）

午村茅舍起炊烟，夫带儿耕馁在田。
赤饭黄羹须妇馌，往来莫惮走东阡。
奉命视部篆岁除日履任奉呈桂翁少傅 其一
严嵩（明代）

亭玉张筵迥，袍绯拥绶新。丹霄通雨露，华省切星辰。

拔擢惭非分，遭逢庆此身。所希阳道泰，明日万方春。
满江红·清江风帆甚快作此与客剧饮歌之
范成大（宋代）

千古东流，声卷地，云涛如屋。横浩渺、樯竿十丈，不胜帆腹。夜雨翻江春浦涨，船头鼓急风初熟。似当年、呼禹乱黄川，飞梭速。
击楫誓、空警俗。休拊髀，都生肉。任炎天冰海，一杯相属。荻笋蒌芽新入馔，鹍弦凤吹能翻曲。笑人间、何处似尊前，添银烛。
御笔免房钱一旬
李若水（宋代）

风摇庭树云拍天，雪花乱抛如翦绵。
举头三日不见日，屋檐已欹街已填。
富儿围炉笑浮颊，坐绕笙歌飞酒船。
儒生屈膝冻欲死，犹呵秃笔书长笺。
诗成吟哦不知了，儿饥索饭厨无烟。
太平君子万民父，身居天上心民边。
重怀长安桂玉费，急飞宸翰蠲屋钱。
门前卖报走如水，家家顶祝神霄仙。
小人犹有负暄见，轻繇薄税今当先。
楚人得弓未为人，愿将此施均八埏。
题招福寺檀栾轩
邹极（宋代）

开轩得幽致，槛外筑檀栾。日射黄金碎，风敲碧玉寒。

暑清移榻就，雪煖拥炉看。一水尘埃隔，壶中境界宽。
有怀湖山留题惠因院
曹既明（宋代）

湖山平生亲，松竹亦瓜葛。
深期说情话，跬步成契阔。
岂无朝夕思，或以尘累夺。
何当淡相从，长年席不割。
菩萨蛮
辛弃疾（宋代）

江摇病眼昏如雾。送愁直到津头路。归念乐天诗。人生足别离。
云屏深夜语。梦到君知否。玉筯莫偷垂。断肠天不知。
同曹清父西郊纪事五首
方回（元代）

木脱秋声尽，田宽野鸟饥。
时危群盗惨，身老故人稀。
所至犹堪醉，无求自合归。
寥寥天地内，古意一何微。
赠叶宗贵一山
方回（元代）

一山叶翁七十二，齿牙秃缺面不媚。
忽然袖诗叩我门，偏贝畴能办兹事。
才德岂关貌妍丑，西子□□孟光腻。
三十年许旧相识，翁摄官霅我半刺。
兵销甲解各不死，我尝作郡翁弗至。
鸿翔燕蛰蓬飘风，会合良难别离易。
往不可追来叵测，人生恍惚如梦寐。
邂逅尚肯匡解颐，当为酒楼谋一醉。
双台方叟七十六，二十七霜绝俸禄。
幸与陵阳牟先生，丁亥同生共星宿。
先生擘笺介翁来，笔势云烟字珠玉。
翁索我诗纸七尺，见示诸公诗一轴。
孟能静吟我所畏，赵子昂写我所服。
我诗初学张文潜，晚悟后山拜山谷。
颇通大道合自然，拙朴有余巧不足。
近世后生宗许浑，可谓谚云狗尾续。
至当之论天地中，不可违异必合同。
诗自明良赓歌起，以至孔删雅颂风。
苏李曹陶唐甫白，庆历元佑乾淳宗。
是为四始大正派，姓名太阳烛天红。
轲死不传忽复传，道学一灯垂天穷。
二程张子之所得，南渡前有湾溪翁。
何人实编道命录，南渡后有张宣公，
南渡后有朱文公。学诗本是一小艺，
彼哉自谓晚唐夜雨鸣秋蛬。
独芙蓉
王贞白（唐代）

方塘清晓镜，独照玉容秋。蠹芰不相采，敛蘋空自愁。

日斜还顾影，风起强垂头。芳意羡何物，双双鸂鶒游。
月下看白莲 其二
杨公远（宋代）

别岸花孤袅，冰姿带月痕。波沈花月影，疑是谪仙魂。
宜男草 其二
陈三聘（宋代）

绿水黏天净无浪。转东风、縠纹微涨。个中趣、莫遣人知，容我日日、扁舟独往。

平生书癖已无恙。解名缰、更逃羁网。春近也、梅柳频看，枝上玉蕊、金丝暗长。
晚泊江镇
骆宾王（唐代）

四运移阴律，三翼泛阳侯。荷香销晚夏，菊气入新秋。

夜乌喧粉堞，宿雁下芦洲。海雾笼边徼，江风绕戍楼。

转蓬惊别渚，徙橘怆离忧。魂飞灞陵岸，泪尽洞庭流。

振影希鸿陆，逃名谢蚁丘。还嗟帝乡远，空望白云浮。
郡斋偶书
陆游（宋代）

江堕清笳月，霜严画戟门。
滩声寒更壮，山气旦常昏。
摇落悲徂岁，羁游忆故园。
无劳空窃食，何以报君恩？
张中允先生挽诗三首 其二
文同（宋代）

乡校咨模范，闺门慕典刑。爱看高士传，欲注净名经。

素节标家牒，芬情勒冢铭。近谁瞻碧落，应见少微星。
琵琶亭
陈造（宋代）

抱愁莫遣朱弦鸣，此声更与愁人听。
江边一闻琵琶语，月惨风凄如动情。
何况思妇伤幽独，少年多艺颜如玉。
江州司马廊庙人，暮上谏书朝放逐。
轻拢细捻忍泪弹，开樽侧耳思惘然。
一诗说尽两心事，遗音翻入歌舞筵。
此翁诗名自千古，诵诗亦叹琵琶女。
谁惜亭前泊舟客，颇为漂零动凄楚。
邻家故妓春风手，此曲每侑浇愁酒。
今宵月影只三人，倚栏长啸空搔首。
送李运使学士赴阙十咏 其二
赵抃（宋代）

下士无虚坐，摛文有话言。镇浮贤者业，袭庆相君门。

在郡行车乐，瞻天被诏温。只应朝请日，三接涣宸恩。
沁园春 感怀
范安澜（宋代）

落魄狂生，四十无闻，自顾奈何？纵青缃搜遍，文堪泣鬼；

黄金散去，门可张罗。壮不如人，老之将至，历尽沧桑掣电过。

相看处，厌衣冠优孟，蜗壁千戈。

蹉跎甘守岩阿。叹镜里星星点鬓多。算来时豪气，似泥沾絮；

眼前流景，若织抛梭。亦已焉哉，嗟无及矣，莫漫牢骚更着魔。

从兹后，且逢场作戏，剧饮欢歌。
吴园杂咏十九首 其十五 秋月楼
彭汝砺（宋代）

秋月如秋水，莹澈万里流。我欲挹其清，登彼百尺楼。

随时有佳趣，不但是中秋。
壬子冬至喜雪
韩琦（宋代）

阳气初升力尚微，雪花来促故阴归。润滋柔荔乘时出，暖逐轻阴应律飞。

彤笔喜丰书瑞谍，土圭收影侍灵晖。践长班集应同贺，剑佩光寒拱殿闱。
游岐原有感
欧阳澈（宋代）

秋光淡薄磨青铜，舞风霜叶鱼腮红。鸡窗岑寂兴不浅，结客支筇扣梵宫。

联翻步蹑孤烟际，陇上凄凉一笛风。穿云裂石声满谷，惊飞雁阵横晴空。

高僧拥衲卧云久，诸方勘破心玲珑。我来奓户据禅榻，堂堂标格对总公。

旋烹冰液破我闷，浇肠七椀追卢仝。水沈烟断香透顶，津津喜气生眉峰。

傅岩真隐已先去，谁与壮浪吟争雄。朱弦纵事奏流水，俚耳知音亦罕逢。

不禁风物撩诗眼，强作险语惭非工。安得汤休占此景，碧云之句当奇锋。

会沽村酒行莲社，忘归一任夕阳舂。
远山
释智圆（宋代）

堆青才数点，杳杳几千程。
幽槛叶初落，高空雨乍晴。
崔嵬微有状，窈窕莫知名。
招隐谁长往，眠云自动情。
文君眉易似，摩诘画难成。
鸟去何曾到，泉流岂觉声。
经秋弥冷淡，向晚更分明。
仁者由来好，闲观意不轻。
一落索
王安中（宋代）

梦破池塘杳杳。情随春草。尊前风味不胜清，赋白雪、幽兰调。

秀句银钩争妙。殷勤东道。蛮笺传与翠鬓歌，便买断、千金笑。
次鸡鸣驿见菊
叶元玉（明代）

传舍清幽地步宽，晨炊未熟且凭栏。秋花不改真颜色，留待天朝使者看。
塞上
殷遥（唐代）

万里隤城在，三边虏气衰。沙填孤嶂角，烧断故关碑。

马色经寒惨，雕声带晚悲。将军正闲暇，留客换歌辞。
送谢安国归清江
王炎（宋代）

轩冕喜而忧，山林静而閒。
宠辱皆妄事，请看槐梦安。
世人悟此少，低头缚微官。
足跌尚欲趋，翼倦不肯还。
谢公湖海士，着眼高尘寰。
心如玉壶冰，当暑气自寒。
怀璧不愿市，懒上青云端。
亲朋劝之仕，晚出弹其冠。
未令据槐厅，亦合登蓬山。
造物拙用大，束带来侯藩。
掉头厌多事，袖手思故园。
眉间已黄色，镜里犹朱颜。
家住玉笥西，别有壶中天。
千亩稻秫肥，三径松菊繁。
妙得诗酒趣，小作杖屦缘。
鸿飞霄汉外，蝉蜕尘埃间。
我方自窘束，仰屋坐长叹。
仰屋坐长叹。欲仕苦无津，
欲归苦无田。野鹿念丰草，
老骥困短辕。终当抱琴书，
从公掩云关。
闻转庵游西湖奉寄
许及之（宋代）

马上春光过若驰，不须纪历校花时。青于前日长街柳，白似去年双鬓丝。

强学后生须藉酒，苦邀同社索题诗。朝回要便西湖去，输与安仁尚黑髭。
又代作
姚勉（宋代）

鹿门庞德公，款段马少游。
古人不可今，君贤抑其流。
清风足廉顽，厚德亦镇浮。
君今复古人，善士吾何求。
秋思
陈子予（宋代）

柳岸风条顿老，橘林露叶犹香。
门对一天秋色，人行十里斜阳。
登金陵凤凰台
李白（唐代）

凤凰台上凤凰游，凤去台空江自流。
吴宫花草埋幽径，晋代衣冠成古丘。
三山半落青天外，二水中分白鹭洲。(二水 一作：一水)
总为浮云能蔽日，长安不见使人愁。
昔梦
王佐（汝学）（明代）

千载也知无李杜，邯郸梦幻亦何哉。形容尚带三巴瘦，神采初游八极回。

星斗在天明似昼，江河行地吼如雷。蹉跎四十年前事，久矣吾衰不再来。
送陈宗谕进叔晋接赴庆元添卒及乃弟泰来四首
王迈（宋代）

向来寅陛对，冷语颇冰人。
未犯总神怒，先遭老凤嗔。
宗庠随却步，家食不忧贫。
公语何当泯，题舆宠渥新。
屡乞近郡诏不许
宋祁（宋代）

避贤求假左朱轮，衡石通章触罢频。
十驾似驽宁取道，五能如鼠不藏身。
危心事国区区在，短领侵年种种新。
君惠转深无报日，长教猿鹤怨归人。
金缕曲 题金筱竹少尹菊花图，并序
陈祖绶（清代）

一曲骊歌起。太匆匆、神仙梅尉，移官镜水。独有琼林佳话在，艳说状头名字。

毕竟是、君家故事。满县栽花聊小试，喜频年、治谱参图史。

几秃尽，管城子。

霜天催老秋光矣。话昔游、谢公双屐，丰碑还峙。绿箨紫茸吟啸处，试问眼中人几。

尽付与、黄花香里。寿客使君齐不朽，便流传、抵得甘棠美。

古彭泽，信知己。
送袁殿丞
郭祥正（宋代）

与君六年别，愁见云开露明月。樽中有酒虽独倾，万古情怀共谁说。

思君弹瑶琴，琴声为君咽。孤鸿高飞不可攀，北风一送何时还。

欲问鲤鱼更难得，江头白浪高于山。天书彼此绝，令人肠百结。

昨日闻君来，我心如凿龙门开。拂拭囊中白玉璞，请君辨之为磨琢。

感君酬价过南山，即见名声摇海岳。烹羊买酒邀吴姬，今朝会合明朝离。

莫嗟两鬓白雪满，请看舞袖红云飞。云飞酒阑君遂起，篙子催行趁潮水。

君行汲汲过西山，手植松篁春正美。我亦归青山，白云相伴闲。

若驾鸾凰赴瑶阙，先到临川与君别。
半塘
范成大（宋代）

柳暗阊门逗晓开，半塘塘下越溪回。
炊烟拥柁船船过，芳草缘堤步步来。
偈五首
释志璇（宋代）

不休去，不歇去，
业识忙忙去，七颠八倒去，
十字街头闹浩浩地声色里坐卧去，三家村里盈衢寒路荆棘里游戏去，
刀山剑树劈腹剜心鑊汤炉炭皮穿骨烂去。
蝉
徐集孙（宋代）

高蹈槐梢与柳阴，争鸣直到日西沉。
初无识见偏容喙，不读诗书却好吟。
风露细餐虽足饱，山林为计更宜深。
所谈幸尔非人事，逆耳从来欠赏音。
春分日梅花一树盛开期伍有开过赏 其四
李孙宸（明代）

与君虚度几花时，花落花开总未知。若使此花还错过，百年那有赏花期。
至日薄寒
杨万里（宋代）

旧传冬不到南中，今岁南中稍稍冬。曦幕暖吹红皱起，霜桥冷步缟声松。

裁缝苦思诗千首，排遣清愁酒一钟。不是梅花开独早，似怜北客老相逢。
过柘溪得西字
刘黻（宋代）

晴雨春无定，东风忽转西。
地肥桑眼大，天暖麦须齐。
食顿寻幽所，舟行畏恶溪。
野禽如避客，飞上半山啼。
舟行五绝
张耒（宋代）

落景秋云晚不开，天寒古岸野船回。
初惊波面微澜起，已觉风前细雨来。
夜卧旅邸梦入三茅山一道士病一道士鼾睡因作诗纪其概云
俞德邻（宋代）

梦入三茅叩玉扉，楼台金碧净朝晖。岩花涧草高低见，田鹤沙禽下上飞。

道士倚墙方熟睡，至人杜德不言机。人间天上元非远，非想非非更觉非。
溽暑
孔武仲（宋代）

顽云积穹苍，天宇书沈黄。
日车亦徘徊，风力软不扬。
亭午犹蒸溽，汗泻如沃浆。
裋褐无所投，返坐闭深房。
外观俱遣绝，欲以进清凉。
烦襟竟不解，号呼投空床。
安得引扶摇，大鹏共翱翔。
拔石移三山，回波沃扶桑。
炎官丧精魄，火蛾潜遁藏。
披襟阊阖畔，爽气盈衣裳。
谁能守环堵，执热徙自伤。
答夫诗二首（唐晅妻张氏）
张氏（唐代）

不分殊幽显，那堪异古今。阴阳徒自隔，聚散两难心。

兰阶兔月斜，银烛半含花。自怜长夜客，泉路以为家。
次萧冰崖梅花韵
赵希路（宋代）

冰姿琼骨净无瑕，竹外溪边处士家。
若使牡丹开得早，有谁风雪看梅花。
句
朱浚（宋代）

落花水暖千船聚，芳草春深一鹤归。
读维摩经有感
王安石（宋代）

身如泡沫亦如风，刀割香涂共一空。
宴坐世间观此理，维摩虽病有神通。
独坐有怀往昔复次前韵 其一
段成己（金朝）

短发刁骚不受催，坐看浮世几飞灰。流年冉冉人空老，世事飞飞首重回。

天远望穷归去雁，池寒瘦损折残梅。等閒无计驱愁得，除向垆头酒一杯。
赵樾村观察由蜀乞养回滇道老鸦滩枉顾话旧诗以赠之 其一
赵金鉴（清代）

野沸群龙战，云开一鹤还。羡公赋归去，衣彩舞斑斓。

仙吏今梅葛，词香古屈班。西窗同剪烛，夜雨话巴山。
闲居晚夏
姚合（唐代）

闲居无事扰，旧病亦多痊。
选字诗中老，看山屋外眠。
片霞侵落日，繁叶咽鸣蝉。
对此心还乐，谁知乏酒钱。
题周御医原已赐扇寄乃翁菊处处士
李东阳（明代）

九华宫扇簇春云，上有仙书写八分。林下清风试披拂，布袍应惹御炉薰。
寄吴季良
黄玠（元代）

兰有馥兮，芷有芳。我怀伊人兮，惟吴之良。文武之道兮，一弛一张。

力有所俟兮，用有所藏。机不可以豫谋兮，变不可以豫量。

庶君子之明亮兮，感余心兮伥伥。
次韵胡德辉乞予钞书之副六首 其一
汪藻（宋代）

蝇头于我已无缘，拈问东家不直钱。乞与中庸胡伯始，免教堆屋篆蜗涎。
寿南山邑长
蓝智（明代）

三年北阙登黄榜，一日南山卧白云。谁信陶潜贫嗜酒，自知贾谊少能文。

山城闻雁惊春早，客舍囊萤坐夜分。九曲桃花今烂漫，扁舟好访武夷君。
寄别申生二首 其二
王娇红（元代）

月有阴晴与圆缺，人有悲欢与会别。拥炉细语鬼神知，拚把红颜为君绝。
悲外偶作
言忠贞（清代）

梦中寻梦梦无痕，梦醒凄凉不可论。水复山重悲远道，乌啼月落盼归魂。

未亡转觉身多累，独活难如草有根。坐对遗容成一叹，居然梁案共晨昏。
具区阁
贾收（宋代）

轩窗尘不点，更在水云边。夜月鸣榔地，秋风斫鲙天。

达人多傲世，清景易忘年。往往凭栏者，空高张翰贤。
赠徐吉云军门六首 其五
章际治（清代）

武略雄当代，将军却好文。培才规美备，染翰藻缤纷。

杰阁题何伟，穹碑访更勤。风流羊叔子，千古瓣香薰。
新亭二首
史正志（宋代）

忽枉王人六辔驰，新亭有酒便同持。
坐中不作南冠叹，江左夷吾是素期。
春愁
孟郊（唐代）

春物与愁客，遇时各有违。故花辞新枝，新泪落故衣。

日暮两寂寞，飘然亦同归。
齐天乐 题子循弟“罗浮仙梦图”，为悼亡作也
赵我佩（清代）

萧条纸帐清如水，春山四围妆靓。紫玉烟消，青衫泪湿，半枕梨靓香凝。

悲怀未省。待跨鹤人来，步虚声静。梦入罗浮，天风吹下萼花影。

疏林乱飘绛雪，落英铺满路，知否仙境。明月前身，昙花幻相，蝴蝶飞回芳径。

钗寒鬟冷。趁一霎相逢，玉肩双凭。翠羽无言，断魂谁唤醒。
入静隐寺途中作
周贺（唐代）

乱云迷远寺，入路认青松。鸟道缘巢影，僧鞋印雪踪。

草烟连野烧，溪雾隔霜钟。更遇樵人问，犹言过数峰。
读山谷「忍持芭蕉身多负牛羊债」诗句有所感用其韵为十诗 其六
陈曾寿（清代）

我友沈休文，素食如头陀。去看春寺花，争棋烂斧柯。

本来妙明身，忽已同山阿。自君之去矣，来日何其多。
别怨（霜寒）
赵长卿（宋代）

娇马频嘶。晓霜浓、寒色侵衣。凤帷私语处，翻成离怨不胜悲。更帷叮咛祝后期。

素约谐心事，重来了、比看相思。如何见得，明年春事浓时。稳每次金腰＿，来烂醉、玉东西。